Title: ประกาศกระทรวงพาณิชย์ เรื่อง กำหนดด่านศุลกากรที่ผู้ส่ง หรือนำสินค้ามาตรฐานแป้งมันสำปะหลังออกนอกราชอาณาจักรต้องแสดงใบรับรองมาตรฐานสินค้า พ.ศ. 2546 (ฉบับ Update ล่าสุด)

ประกาศกระทรวงพาณิชย์

ประกาศกระทรวงพาณิชย์
เรื่อง
กำหนดด่านศุลกากรที่ผู้ส่ง หรือนำสินค้ามาตรฐานแป้งมันสำปะหลัง
ออกนอกราชอาณาจักรต้องแสดงใบรับรองมาตรฐานสินค้า
พ.ศ. ๒๕๔๖[๑]

อาศัยอำนาจตามความในมาตรา ๔
แห่งพระราชบัญญัติมาตรฐานสินค้าขาออก พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ โดยคำแนะนำของคณะกรรมการมาตรฐานสินค้าออกประกาศไว้
ดังต่อไปนี้

ข้อ ๑ 
กำหนดให้ด่านศุลกากรต่อไปนี้คือ ท่ากรุงเทพฯ ด่านศุลกากรแหลมฉบัง
จังหวัดชลบุรี ด่านศุลกากรมาบตาพุด จังหวัดระยอง ด่านศุลกากรจันทบุรี จังหวัดจันทบุรี
ด่านศุลกากรคลองใหญ่ จังหวัดตราด ด่านศุลกากรสงขลา ด่านศุลกากรสะเดา
ด่านศุลกากรปาดังเบซาร์ จังหวัดสงขลา ด่านศุลกากรตากใบ จังหวัดนราธิวาส
ด่านศุลกากรแม่สาย ด่านศุลกากรเชียงแสน และด่านศุลกากรเชียงของ จังหวัดเชียงราย
เป็นด่านศุลกากรที่ผู้ส่งหรือนำแป้งมันสำปะหลังออกนอกราชอาณาจักรต้องแสดงใบรับรองมาตรฐานสินค้าต่อเจ้าพนักงานศุลกากร

ข้อ ๒ 
การส่งหรือนำแป้งมันสำปะหลังออกนอกราชอาณาจักรทางด่านศุลกากรที่กำหนดไว้ในข้อ
๑
โดยมิใช่เป็นการค้าหรือเพื่อใช้ในยานพาหนะที่บรรทุกออกไปหรือเพื่อเป็นตัวอย่างปริมาณครั้งละไม่เกินชนิดละ
๑๐๐ กิโลกรัม
ผู้ส่งหรือนำออกไม่ต้องจดทะเบียนเป็นผู้ทำการค้าขาออกซึ่งสินค้ามาตรฐานแป้งมันสำปะหลังและไม่ต้องแสดงใบรับรองมาตรฐานสินค้า

ข้อ ๓[๒]  ประกาศฉบับนี้ให้ใช้บังคับตั้งแต่วันที่
๑๗ กรกฎาคม ๒๕๔๗ เป็นต้นไป

ประกาศ ณ วันที่ ๖
พฤศจิกายน พ.ศ. ๒๕๔๖
อดิศัย  โพธารามิก
รัฐมนตรีว่าการกระทรวงพาณิชย์

ประกาศกระทรวงพาณิชย์
เรื่อง กำหนดด่านศุลกากรที่ผู้ส่ง หรือนำสินค้ามาตรฐานแป้งมันสำปะหลังออกนอกราชอาณาจักรต้องแสดงใบรับรองมาตรฐานสินค้า
(ฉบับที่ ๒) พ.ศ. ๒๕๔๗[๓]

อุษมล/ผู้จัดทำ
๕ กรกฎาคม ๒๕๕๔

[๑] ราชกิจจานุเบกษา
เล่ม ๑๒๐/ตอนพิเศษ ๑๓๓ ง/หน้า ๒/๑๙ พฤศจิกายน ๒๕๔๖

[๒] ข้อ ๓
แก้ไขเพิ่มเติมโดยประกาศกระทรวงพาณิชย์ เรื่อง กำหนดด่านศุลกากรที่ผู้ส่ง
หรือนำสินค้ามาตรฐานแป้งมันสำปะหลังออกนอกราชอาณาจักรต้องแสดงใบรับรองมาตรฐานสินค้า
(ฉบับที่ ๒) พ.ศ. ๒๕๔๗

[๓] ราชกิจจานุเบกษา
เล่ม ๑๒๑/ตอนพิเศษ ๔ ง/หน้า ๑๙/๑๕ มกราคม ๒๕๔๗